Sean Penn vlug te voet uit OekraïneSean Penn het ‘n dokumentêr in Oekraïne verfilm. (Foto: Ukrainian Joint Forces Operation press-service/AFP) Die Oscar-bekroonde akteur Sean Penn (61) moes Maandag uit Oekraïne vlug nadat hy verlede week na die land gereis het om ŉ dokumentêr oor die huidige konflik met Rusland te verfilm. Penn het saam met talle vlugtelinge na Pole gevlug en boonop etlike kilometers te voet na die grens toe geloop. Die wêreldbekende akteur het Maandag ŉ foto van homself op sosiale media gedeel waar hy met bagasie langs ŉ string voertuie loop. “Ek en twee kollegas het kilometers ver na die Poolse grens gestap nadat ek ons motor langs die pad gelos het,” sê hy. “In byna al die motors op hierdie foto is net vroue en kinders – die meeste sonder enige bagasie en net ŉ motor as hul enigste besitting van waarde.” Mara Buxbaum, woordvoerder vir Penn, het Dinsdag aan Sunday Times gesê dat hy en sy kollegas veilig uit Oekraïne is. Sy het egter nie uitgebrei oor waar hy hom tans bevind nie óf oor die omstandighede rakende sy skielike vertrek uit die land nie. Terwyl hy in Oekraïne was, het hy onder meer verwoestende tonele in Kiëf verfilm en ook met politici, joernaliste en militêre leiers onderhoude gevoer as deel van die produksie. Penn, wat bekend is vir sy rolle in Mystic River en Milk, het verlede week die Oekraïense mense geprys as “historiese simbole van dapperheid”. “As ons toelaat dat hulle alleen veg, is ons siel as Amerika verlore,” het Penn geskryf. Myself & two colleagues walked miles to the Polish border after abandoning our car on the side of the road. Almost all the cars in this photo carry women & children only, most without any sign of luggage, and a car their only possession of value. pic.twitter.com/XSwCDgYVSH — Sean Penn (@SeanPenn) February 28, 2022 Russia Today van DStv verwyder Verskeie sanksies teen Rusland het intussen daartoe gelei dat onder meer televisieprogramme wat vanuit die land uitgesaai word nie meer elders in die wêreld te siene is nie. MultiChoice het Woensdag bevestig dat hy Russia Today tot verdere kennisgewing van sy Suid-Afrikaanse platform DStv verwyder het. Dié program is normaalweg op kanaal 407 uitgesaai. Sanksies wat deur die Europese Unie (EU) ingestel is, het daartoe gelei dat die globale verskaffer van die kanaal sy uitsaaidiens aan al sy kliënte, waaronder MultiChoice, opgeskort het. Die EU het reeds verlede week finansiële sanksies teen Rusland ingestel, asook handel met die land beperk.